

**REPUBLIKA HRVATSKA**

**VARAŽDINSKA ŽUPANIJA**

**OPĆINA VIDOVEC**

Općinsko vijeće

KLASA: 920-11/20-01/02

URBROJ: 2186-10-01/1-22-08

Vidovec, 17. ožujka 2022.

Na temelju članka 17. stavka 3. Zakona o ublažavanju i uklanjanju posljedica prirodnih nepogoda („Narodne novine“, broj 16/19, u daljnjem tekstu: Zakon) i članka 31. Statuta Općine Vidovec („Službeni vjesnik Varaždinske županije“, broj 20/21), Općinsko vijeće Općine Vidovec na 8. sjednici održanoj dana 17. ožujka 2022. godine, donosi

**Z A K L J U Č A K**

**o prihvaćanju Izvješća o izvršenju Plana djelovanja**

**u području prirodnih nepogoda za 2021. godinu**

Članak 1.

Prihvaća se Izvješće općinskog načelnika Općine Vidovec o izvršenju Plana djelovanja u području prirodnih nepogoda za 2021. godinu, KLASA: 920-11/20-01/02, URBROJ: 2186-10-02/1-22-07 od 07. ožujka 2022. godine.

Članak 2.

Podnijeto Izvješće o izvršenju Plana djelovanja u području prirodnih nepogoda za 2021. godinu sastavni je dio ovog Zaključka.

Članak 3.

Ovaj Zaključak objaviti će se u „Službenom vjesniku Varaždinske županije“.

OPĆINSKO VIJEĆE OPĆINE VIDOVEC

 PREDSJEDNIK

 Krunoslav Bistrović

 

**REPUBLIKA HRVATSKA**

**VARAŽDINSKA ŽUPANIJA**

**OPĆINA VIDOVEC**

**Općinski načelnik**

KLASA: 920-11/20-01/02

URBROJ: 2186-10-02/1-22-07

Vidovec, 07. ožujka 2022.

Na temelju članka 17. stavak 3. Zakona o ublažavanju i uklanjanju posljedica prirodnih nepogoda („Narodne novine“ br. 16/19) i članka 47. Statuta Općine Vidovec („Službeni vjesnik Varaždinske županije” broj 20/21), općinski načelnik Općine Vidovec podnosi

**I Z V J E Š Ć E**

**O IZVRŠENJU PLANA DJELOVANJA OPĆINE VIDOVEC**

**U PODRUČJU PRIRODNIH NEPOGODA ZA 2021. GODINU**

Prirodne nepogode u smislu članka 3. Zakona o ublažavanju i uklanjanju posljedica prirodnih nepogoda („Narodne novine“ br. 16/19; u daljnjem tekstu: Zakon) smatraju se iznenadna okolnost uzrokovana nepovoljnim vremenskim prilikama, seizmičkim uzrocima i drugim prirodnim uzrocima koje prekidaju normalno odvijanje života, uzrokuju žrtve, štetu na imovini ili/i njezin gubitak te štetu na javnoj infrastrukturi i/ili okolišu.

Stavkom 2. istog članka Zakona utvrđeno je da se prirodnom nepogodom smatraju:

1. potres

2. olujni i orkanski vjetar

3. požar

4. poplava

5. suša

6. tuča, kiša koja se smrzava u dodiru s podlogom

7. mraz

8. izvanredno velika visina snijega

9. snježni nanos i lavina

10. nagomilavanje leda na vodotocima

11. klizanje, tečenje, odronjavanje i prevrtanje zemljišta te

12. druge pojave takva opsega koje, ovisno o mjesnim prilikama, uzrokuju bitne poremećaje u životu ljudi na određenom području.

Stavkom 4. članka 3. Zakona propisano je da se prirodna nepogoda može proglasiti ako je vrijednost ukupne izravne štete najmanje 20% vrijednosti izvornih prihoda jedinice lokalne samouprave za prethodnu godinu ili ako je prihod (rod) umanjen najmanje 30% prethodnog trogodišnjeg prosjeka na području jedinice lokalne samouprave ili ako je nepogoda umanjila vrijednost imovine na području jedinice lokalne samouprave najmanje 30%.

Općinsko vijeće Općine Vidovec je na 02. sjednici održanoj dana 09. srpnja 2021. godine donijelo Odluku o imenovanju članova Povjerenstva za procjenu šteta od prirodnih nepogoda Općine Vidovec („Službeni vjesnik Varaždinske županije“, broj 58/21). Istom Odlukom utvrđene se obveze Povjerenstva za procjenu šteta od prirodnih nepogoda Općine Vidovec, i to:

* utvrđuju i provjeravaju visinu štete od prirodne nepogode za područje Općine Vidovec,
* unose podatke o prvim procjenama šteta u Registar šteta,
* unose i prosljeđuju putem Registra šteta konačne procjene šteta županijskom povjerenstvu,
* raspoređuju dodijeljena sredstva pomoći za ublažavanje i djelomično uklanjanje posljedica prirodnih nepogoda oštećenicima,
* prate i nadziru namjensko korištenje odobrenih sredstava pomoći za djelomičnu sanaciju šteta od prirodnih nepogoda sukladno *Zakonu,*
* izrađuju izvješća o utrošku dodijeljenih sredstava žurne pomoći i sredstava pomoći za ublažavanje i djelomično uklanjanje posljedica prirodnih nepogoda i dostavljaju ih županijskom povjerenstvu putem Registra šteta,
* surađuju sa županijskim povjerenstvom u provedbi *Zakona*,
* donose plan djelovanja u području prirodnih nepogoda iz svoje nadležnosti,
* obavljaju druge poslove i aktivnosti iz svojeg djelokruga u suradnji sa županijskim povjerenstvom.

Člankom 17. stavkom 1. Zakona propisano je da su sve jedinice lokalne i područne (regionalne) samouprave dužne izraditi Plan djelovanja u području prirodnih nepogoda. Nastavno na navedeno, Općinsko vijeće Općine Vidovec na 27. sjednici održanoj dana 28. prosinca 2020. godine donijelo je Plan djelovanja Općine Vidovec u području prirodnih nepogoda za 2021. godinu te je isti objavljen u “Službenom vjesniku Varaždinske županije” broj 103/20.

Planom djelovanja Općine Vidovec u području prirodnih nepogoda određeno je postupanje nadležnih tijela te određivanje mjera i postupanja djelomične sanacije šteta od prirodnih nepogoda koje su navedene Zakonom o ublažavanju i uklanjanju posljedica prirodnih nepogoda.

Tijekom 2021. godine župan Varaždinske županije donio je Odluku o proglašenju prirodne nepogode za područje Varaždinske županije, KLASA: 920-11/21-01/3, URBROJ: 2186/1-02/1-21-29 od 21. travnja 2021. godine zbog vremenskih nepogoda uzrokovanih mrazom i niskim temperaturama koje su nanijele materijalne štete na poljoprivredi i trajnim nasadima, vinogradima te na pojedinim povrtlarskim i ratarskim kulturama.

Općinsko povjerenstvo u postupku prijava šteta od prirodne nepogode mraza zaprimilo je ukupno 5 prijava te je iskazalo ukupnu štetu u iznosu od 325.087,36 kuna.

Sve prijave unesene su u sustav, a konačno izvješće procjene štete od mraza na području Općine Vidovec dostavljeno je Županijskom povjerenstvu Varaždinske županije dana 07. lipnja 2021. godine.

Vlada Republike Hrvatske dana 23. prosinca 2021. godine donijela je Odluku o dodjeli sredstava pomoći za ublažavanje i uklanjanje posljedica prirodnih nepogoda nastalih u 2021. godini u Republici Hrvatskoj, KLASA: 022-03/21-04/435, URBROJ: 50301-05/16-21-3, a kojom je određeno da se sredstva državnog proračuna dodjeljuju kao pomoć za ublažavanje posljedica prirodnih nepogoda na području Varaždinske županije u ukupnom iznosu od 181.853,65 kn. Općini Vidovec dodijeljen je iznos od 563,48 kn za dva oštećenika te je Općina Vidovec dana 31. prosinca 2021. godine doznačila iznos od 442,52 kn na žiroračun jednog oštećenika, dok je drugom oštećniku doznačila iznos od 120,96 kn, a sve sukladno rasporedu sredstava pomoći za štete u poljoprivredi dostavljenog od strane Državnog povjerenstva za procjenu šteta od prirodnih nepogoda.

Dana 14. siječnja 2022. godine Općina Vidovec je putem sustava Registra šteta od prirodnih nepogoda podnijela Izvješće o utrošku sredstava dodijeljene pomoći za ublažavanje i uklanjanje posljedica prirodnih nepogoda – mraza.

OPĆINSKI NAČELNIK

Bruno Hranić